Kya Kinda, 21 ka Katanu
Kizwelu kyê kyenda mwene lusolo.—Jisá. 147:15.
Lelu, Jihova wene mu tu endesa bhu kaxi ka Maka mê, o Bibidya. O mukwa Jisálamu wambe kwila Jihova o “kizwelu kyê kyenda mwene lusolo,” phala ku tu kwatekesa. Nzambi u tu kwatekesa ni lusolo mu kithangana kya tokala. Xinganeka kyebhi ki wene mu katula mbote ku milongi ya Bibidya, ku madivulu ene mu tu bhana o ‘kimbadi kya fiyele,’ ku JW Broadcasting, jw.org, ku tu funga ni ku jiphange jetu. (Mat. 24:45) O kwila wa tambwile kyá o kikwatekesu kya Jihova mu kithangana kya tokala? O mukwa jisálamu wejidile kwila, mu ifuxi yoso mu ixi, Jihova wa solele o mwiji wa Izalayele phala kukala mundu wê. Ene exile o kifuxi kya tambwile o “Maka” ni “ijila” ya Nzambi. (Jisá. 147:19, 20) Lelu, twala ni ujitu wa dikota wa ku twixana mu dijina dya Nzambi. Tu sakidila kyavulu mu ku mwijiya, twala ni Maka mê phala ku twendesa, tu tena ku mu zukama dingi kala kamba dyetu dya kazola. Kala o musoneki wa Sálamu 147, etu twa tokala ‘kuximana Jihova,’ ni kuswinisa akwetu ku mu ximana we. w17.07 19-20 ¶15-16, 18
Kya Sesa, 22 ka Katanu
Kana muthu wayi mu usoladi u landukila dingi mawunji a bhata, phala a tene kuwabhela kumandande yó woso wa mu sendalesa o usoladi.—2 Tim. 2:4.
Ku akayedi a Jezú lelu, kwala mazunda a athu ala mu sidivisu ya thembu yoso, ene mu kumbidila o kitendelesu kiki kya Phawulu. Ene ka xikina o ibanzelu ya mundu yú, ya kukala jimvwama. Ene a di lembalala o izwelu yiyi: “Mukwa ku sobha mwene selevende ya yó mukwa kusobhesa.” (Jisa. 22:7) Satanaji wa mesena kwila, tu zanga o nguzu ni kithangana kyetu mu kukalakala kyavulu phala o mundu yú. Sayi athu ene mu sobhesa kitadi kyavulu phala kusumba inzo, dikalu, kubokona mu xikola mba phala kukazala. Se ki tu di lange tu tena kuta makongo avulu. Tu londekesa unjimu kyoso ki tu sosolola o ukexilu wa mwenyu wetu, kudituna kukala ni makongo, ni mu kungastala kyambote o kitadi. Se tu bhanga kiki, ki twa-nda kala tu abhika a kitadi, maji twa-nda sidivila Nzambi ni muxima wa zele.—1 Tim. 6:10. w17.07 12 ¶13
Kya Sábhalu, 23 ka Katanu
O njila yé nga i mono kuyuka mu ima yoso; njila yoso ya makutu ngwami na-yu dingi.—Jisá. 119:128.
Jihova, mwéne ngó wa tokala kutumina o ngongo yoso. Mwene u kalakala ni kutena kwê mu ukexilu wa yuka. Mwene wambe: “Eme mwene ngi Jihova, ngi mukwa kulendukila muthu, ni kufundisa ni kubatula mu kidi mu ngongo; mbata ima yenyi’yi yene ya ngi wabhela.” (Jel. 9:24) Jihova ka bhingi kukayela o itumu ya athu phala kusola kubhanga o kima kya tokala. Mu veji dya kiki, mwene mukwa kubhana o itendelesu ya yuka. Bhu kaxi ka kuyuka kwê, mwene u bhana itumu phala o athu ku i kumbidila. O mukwa jisálamu wambe: “Ni [kufundisa] kwa kidi ni kutetuluka kwa ku fikidila o kyandu kyé.” Mukonda dya kiki, o itumu yoso, ijila ni itendelesu ya Jihova, ya yuka. (Jisá. 89:14) Satanaji wa zwela kwila, Jihova ki Ngana yambote. Maji twejiya kwila, Satanaji ka tena kubheka o kuyuka kwa kidi mu ngongo. w17.06 22 ¶5
kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn